Osobitná správa č. 6/2012 „Pomoc Európskej únie pre komunitu cyperských Turkov“





ZHRNUTIE I. Dvor audítorov posudzoval, či Komisia účinne riadi nástroj finančnej podpory komunity cyperských Turkov v severnej časti Cypru [1]. Dvor audítorov konkrétne skúmal, či Komisia zostavila program pomoci, v ktorom sa zohľadňovali ciele nástroja a zaviedli vhodné mechanizmy implementácie, ako aj to, či jednotlivé projekty dosahujú zamýšľané výsledky. II. Audit sa týkal obdobia od prijatia nariadenia Rady (ES) č. 389/2006 vo februári 2006 do tretieho štvrťroku 2011. Zahŕňal preskúmanie vzorky 34 zmlúv v hodnote, ktoré predstavovali približne tretinu (97,5 mil. EUR) všetkých rozpočtových prostriedkov pridelených na tento nástroj v období 2006 – 2011. III. Napriek zložitej politickej situácii a zúženému harmonogramu Komisia dokázala vypracovať program, v ktorom sa zohľadňovali ciele nariadenia. Takisto dokázala rýchlo zriadiť úrad pre programové riadenie a zaviesť vhodné mechanizmy implementácie. Hlavné nedostatky vyplývali zo skutočnosti, že na kanceláriu na poskytovanie podpory programu sa nevzťahovali postupy s vyšším stupňom prenesených právomocí, ako napríklad na delegácie EÚ, a že zmluvy niektorých dôležitých zamestnancov boli limitované na tri roky. IV. Z programu sa poskytla pomoc mnohým rôznym príjemcom z komunity cyperských Turkov a už sa dosiahli niektoré výsledky. Avšak plánovaná výstavba zariadenia na odsoľovanie morskej vody, najväčší projekt programu (27,5 mil. EUR), sa nedá realizovať, čo pre program predstavuje výrazný neúspech. Všeobecnejšie je udržateľnosť projektov často neistá z dôvodu obmedzených administratívnych a finančných kapacít orgánov komunity cyperských Turkov a oneskoreného prijatia príslušných "zákonov" týmito orgánmi. V. Na základe uvedených pripomienok Dvor audítorov predkladá Komisii súbor odporúčaní, ktoré sa vzťahujú na rôzne možné scenáre založené na vývoji procesu znovuzjednotenia a miere budúcej podpory EÚ: - Ak sa v najbližšej dobe nedospeje k dohode a prijme sa rozhodnutie o poskytnutí ďalších finančných prostriedkov v značnej výške komunite cyperských Turkov, Komisia by mala prijať niekoľko opatrení na posilnenie riadenia programu pomoci (pozri bod 64). - Ak sa rozhodne o neposkytnutí podpory v rámci ďalšieho rozsiahleho programu pomoci, mal by sa vypracovať akčný plán na obmedzenie alebo postupné zastavenie operácií pracovnej skupiny Komisie (pozri bod 65). - Ak sa v procese znovuzjednotenia urobí jasný pokrok, Komisia by mala zabezpečiť včasné prípravy na to, aby po zjednotení program umožnil ťažiť výhody z financovania EÚ celej krajine (pozri bod 66). ÚVOD ZÁKLADNÉ INFORMÁCIE 1. Cyprus sa stal nezávislým v roku 1960. Zmluva o zárukách, ktorú podpísali Grécko, Turecko, Spojené kráľovstvo a zástupcovia komunít cyperských Grékov a cyperských Turkov v tom istom roku, mala zaručiť dodržiavanie základných ustanovení ústavy a zaistiť územnú integritu a zvrchovanosť Cypru. Čoskoro sa však objavili nezhody v súvislosti s revíziou ústavy, ktoré v roku 1963 viedli k politickému kolapsu a eskalácii násilia medzi komunitami. Po rezolúcii Bezpečnostnej rady Organizácie spojených národov (OSN) č. 186 v marci 1964 boli zriadené mierové sily OSN na Cypre (UN Peacekeeping Force in Cyprus – UNFICYP), ktoré sú stále aktívne v terajšom počte približne 1000 vojakov. 2. Súčasné de facto rozdelenie Cypru trvá od vojenského zásahu Turecka v severnej časti ostrova v júli 1974. To nasledovalo po rokoch bojov medzi komunitami a krátkotrvajúcom vojenskom prevrate zložiek cyperskej národnej gardy vedenom gréckymi dôstojníkmi. 3. V situácii, ktorá vznikla po vojenskom zásahu Turecka, Bezpečnostná rada OSN rozšírila mandát UNFICYP, ktorý v súčasnosti zahŕňa dohľad nad faktickým prímerím a udržiavanie nárazníkovej zóny pozdĺž "zelenej línie", ktorá oddeľuje severnú a južnú časť ostrova. V dôsledku udalostí z roku 1974 väčšina cyperských Grékov a cyperských Turkov žije oddelene na jednotlivých stranách nárazníkovej zóny. Problém vlastníctva, ktorý následne vznikol, je v rámci prebiehajúceho úsilia na dosiahnutie dohody jedným z najzložitejších problémov (pozri bod 32). 4. Jednostranne proklamovaná "Severocyperská turecká republika" bola vyhlásená 15. novembra 1983, no uznalo ju len Turecko. V rezolúcii Bezpečnostnej rady OSN č. 541 ( 18. novembra 1983) sa uvádza, že pokus vytvoriť "Severocyperskú tureckú republiku" bol neplatný. OSN uznáva zvrchovanosť Cyperskej republiky v súlade s podmienkami jej nezávislosti z roku 1960. 5. Európska rada na svojom zasadnutí v Helsinkách v decembri 1999 rozhodla o tom, že politická dohoda nebude podmienkou pristúpenia Cypru do Európskej únie (EÚ), zdôraznila však, že dohoda by proces pristúpenia uľahčila. V decembri 2002 Európska rada v Kodani rozhodla o prijatí Cypru za nový členský štát EÚ a zároveň zdôraznila, že by uprednostnila pristúpenie zjednoteného Cypru. 6. V referende z apríla 2004 však 76 % hlasujúcich cyperských Grékov odmietlo Annanov plán urovnania sporu, zatiaľ čo 65 % hlasujúcich cyperských Turkov s ním súhlasilo. Cyperská republika tak 1. mája 2004 vstúpila do EÚ ako de facto rozdelený ostrov. Hoci z pmrávneho hľadiska je celý ostrov súčasťou EÚ, acquis comunautaire je pozastavený v severnej časti, v oblasti, kde Cyperská republika fakticky neuplatňuje kontrolu. To predstavuje mimoriadny politický, právny a diplomatický kontext. 7. Nové kolo rokovaní zastrešovaných OSN začalo v septembri 2008 a stále prebieha. Generálny tajomník Organizácie spojených národov a vedúci predstavitelia komunít cyperských Grékov a cyperských Turkov sa dohodli na piatom stretnutí v januári 2012. FINANČNÁ POMOC EÚ 8. Po referende v roku 2004, týždeň pred pristúpením Cyperskej republiky do EÚ, Rada (všeobecné záležitosti a vonkajšie vzťahy) požiadala Komisiu, aby predložila návrh programu pomoci. Rada vo svojich záveroch uviedla: "Komunita cyperských Turkov vyjadrila svoju jasnú túžbu po budúcnosti v Európskej únii. Rada je rozhodnutá ukončiť izoláciu komunity cyperských Turkov a umožniť znovuzjednotenie Cypru povzbudením hospodárskeho rozvoja komunity cyperských Turkov. Rada požiadala Komisiu, aby predložila komplexné návrhy riešenia s osobitným dôrazom na hospodársku integráciu ostrova a na zlepšenie kontaktov medzi týmito dvoma komunitami a s EÚ" [2]. 9. 7. júla 2004 Komisia predložila návrh balíka dvoch nariadení: jedno v súvislosti s nástrojom finančnej podpory na povzbudenie hospodárskeho rozvoja komunity cyperských Turkov a nariadenie "o priamom obchode". Pre Radu však bolo zložité prijať tento balík a uvedené dve nariadenia sa museli oddeliť [3]. 10. Nariadenie Rady o nástroji finančnej podpory bolo napokon prijaté 27. februára 2006 [4] s počiatočným prídelom vo výške 258,8 mil. EUR. V skutočnosti to bola suma vyčlenená pre komunitu cyperských Turkov na implementáciu politík EÚ na Cypre v prípade, že by sa politická dohoda dosiahla pred pristúpením. Menšie dodatočné sumy v celkovej výške 33,5 mil. EUR boli pridelené v období 2009 až 2011. Rozdelenie finančných prostriedkov na ciele nástroja je uvedené v tabuľke. Podrobný zoznam projektov financovaných v rámci jednotlivých cieľov je uvedený v prílohe I. K 30. septembru 2011 Komisia vyplatila približne 69 % celkovej zmluvne dohodnutej sumy vzťahujúcej sa na nástroj. TABUĽKA PRIDELENÉ FINANČNÉ PROSTRIEDKY PODĽA CIEĽOV (K 30. SEPTEMBRU 2011) (mil. EUR) | Plánované | % z celkovej plánovanej sumy | Zmluvne dohodnuté | Vyplatené | % vyplatených prostriedkov z celkovej zmluvne dohodnutej sumy | Cieľ 1 Rozvoj a reštrukturalizácia infraštruktúry | 129,25 | 44,2 % | 135,02 | 76,49 | 56,6 % | Cieľ 2 Podpora sociálneho a hospodárskeho rozvoja | 84,65 | 29,0 % | 64,87 | 49,41 | 76,2 % | Cieľ 3 Podpora uzmierenia, opatrenia na budovanie dôvery a podpora občianskej spoločnosti | 23,50 | 8,0 % | 19,90 | 17,61 | 88,5 % | Cieľ 4 Približovanie komunity cyperských Turkov k EÚ | 12,50 | 4,3 % | 8,62 | 7,49 | 87,0 % | Cieľ 5 [9999] Príprava komunity cyperských Turkov na zavedenie a vykonávanie acquis communautaire Nepridelená technická pomoc a nástroj pre programové rezervy | 21,35 | 7,3 % | 15,69 | 14,15 | 90,2 % | Medzisúčet Prevádzková časť | 271,25 | 92,8 % | 244,10 | 165,15 | 67,7 % | Riadenie (zamestnanci a služobné cesty), logistika | 21,05 | 7,2 % | 15,30 | 13,64 | 89,1 % | Spolu | 292,30 | 100,0 % | 259,40 | 178,79 | 68,9 % | ROZSAH AUDITU A AUDÍTORSKÝ PRÍSTUP 11. V rámci auditu sa skúmala celková otázka: "Riadi Komisia účinne nástroj finančnej podpory EÚ pre komunitu cyperských Turkov?" Táto otázka bola zameraná na zistenie toho, či: a) Komisia dokázala zostaviť program pomoci, v ktorom sa zohľadňovali ciele nástroja, a zaviedla vhodné mechanizmy jeho implementácie; b) jednotlivé projekty financované v rámci programu dosahujú plánované výsledky a či je ich udržateľnosť pravdepodobná. Cieľom auditu nebolo posúdiť, či program prispieva k politickému cieľu nástroja, ktorým je znovuzjednotenie. 12. Počas auditu sa zozbierali dôkazy prostredníctvom preskúmania dokumentov, rozhovorov a troch kontrol na mieste na Cypre v roku 2011. Konkrétne sa auditom preskúmala vzorka 34 zmlúv vybraných z deviatich hlavných projektov z 24 projektov financovaných v rámci programu, ktoré sa týkali všetkých piatich politických cieľov nástroja. Kontrolované zmluvy boli v celkovej hodnote 97,5 mil. EUR, čo predstavuje tretinu celkových rozpočtových prostriedkov pridelených na tento nástroj (292,3 mil. EUR). Úplný zoznam zmlúv, ktoré sa preskúmali v rámci auditu, je uvedený v prílohe II. PRIPOMIENKY KOMISIA ČELILA ZNAČNÝM PREKÁŽKAM PRI ZOSTAVOVANÍ A IMPLEMENTÁCII PROGRAMU 13. Počas auditu sa posudzovalo, či Komisia účinne riadila zostavovanie programu. Na tento účel sa preskúmalo, či Komisia stanovila jasné, logické a vhodne načasované priority a opatrenia zamerané na hlavné ciele nástroja a vychádzajúce z potrieb komunity cyperských Turkov. Počas auditu sa skúmalo aj to, či Komisia pri zostavovaní konkrétnych implementačných štruktúr a postupov pre tento program zohľadnila svoje predchádzajúce skúsenosti, vyhodnotila rozličné možné alternatívy a či sa ubezpečila, že má k dispozícii primerané odborné znalosti na implementáciu programu. V INTERVENČNÝCH OPATRENIACH SA ZOHĽADŇOVALI CIELE PROGRAMU NAPRIEK ŠIROKEJ ŠKÁLE ODVETVÍ, KTORÉ SA MALI POKRYŤ, ONESKORENÉMU PRIJATIU NARIADENIA A CHÝBAJÚCEMU VIACROČNÉMU VÝHĽADU 14. Podľa článku 1 nariadenia Rady je celkovým cieľom pomoci financovanej v rámci nástroja uľahčenie znovuzjednotenia Cypru. To sa má dosiahnuť "stimulovaním hospodárskeho rozvoja komunity cyperských Turkov s osobitným dôrazom na hospodársku integráciu ostrova, na zlepšenie kontaktov medzi týmito dvoma komunitami a s EÚ a na prípravu pre acquis communautaire". V článku 2 tohto nariadenia sa uvádza zoznam rozličných špecifickejších cieľov, na ktoré sa má pomoc vzťahovať (pozri rámček 1). V dôsledku takto široko formulovaných cieľov sa pomoc musela poskytovať na celú škálu odvetví, čo pre Komisiu predstavovalo veľkú výzvu v súvislosti s implementáciou vrátane pridelenia potrebných ľudských zdrojov. Prístup upriamený na menší počet cieľov by Komisii umožnil lepšie zamerať svoju pomoc. 15. Všetky kontrolované intervenčné opatrenia do rôznej miery prispeli k cieľom nariadenia v článku 2. Zameranie na infraštruktúru a hospodársky rozvoj komunity cyperských Turkov malo za cieľ zabezpečiť, aby úroveň rozvoja hospodárstva komunity cyperských Turkov v porovnaní s komunitou cyperských Grékov nebola prekážkou politickej dohode. Najväčšie podiely finančných prostriedkov smerovali do odvetvia vodného hospodárstva a hygieny a na rozvoj vidieka. Týmto spôsobom sa zohľadnili prioritné potreby, schopnosť čerpať finančné prostriedky v rôznych odvetviach i výsledky uskutočnených špecifických štúdií realizovateľnosti (pozri tabuľku a prílohu I). RÁMČEK 1 CIELE V NARIADENÍ RADY (ES) Č. 389/2006 Článok 1 Celkový cieľ a príjemcovia Spoločenstvo poskytne pomoc na uľahčenie znovuzjednotenia Cypru stimulovaním hospodárskeho rozvoja komunity cyperských Turkov s osobitným dôrazom na hospodársku integráciu ostrova, na zlepšenie kontaktov medzi týmito dvoma komunitami a s EÚ a na prípravu pre acquis communautaire. Článok 2 Ciele Pomoc sa použije okrem iného na podporu: a) sociálneho a hospodárskeho rozvoja vrátane reštrukturalizácie, najmä na rozvoj vidieka, ľudských zdrojov a regionálneho rozvoja; b) rozvoja a reštrukturalizácie infraštruktúry, najmä v oblastiach energie a dopravy, životného prostredia, telekomunikácií a dodávky vody; c) opatrení na zmierenie, budovanie dôvery a na podporu občianskej spoločnosti; d) priblíženia komunity cyperských Turkov k Únii, okrem iného prostredníctvom informácií o politickom a právnom poriadku Európskej únie, podpory kontaktov medzi ľuďmi a štipendií Spoločenstva; e) pri príprave právnych textov v súlade s acquis communautaire s cieľom ich okamžitého uplatňovania, akonáhle príde k úplnému vyriešeniu cyperského problému; f) pri príprave vykonávania acquis communautaire vzhľadom na zrušenie jeho dočasného odkladu v súlade s článkom 1 protokolu 10 k aktu o pristúpení. 16. Cieľ "zmierenia a budovania dôvery" tiež predstavoval dôležitý dodatočný nástroj na podporu celkového cieľa znovuzjednotenia. Skutočná výška rozhodnutia o financovaní z decembra 2006 však bola o 35 % nižšia než pôvodný návrh z júla 2004. Tento posun odrážal výsledky porád s vedúcimi predstaviteľmi komunity cyperských Turkov, ktorí za prvoradé ciele nástroja považovali infraštruktúru a hospodársky rozvoj svojej komunity. 17. Komisia vo svojich programoch pomoci spravidla vo veľkej miere využíva podporu pri budovaní kapacít ako doplnok k svojim projektom s cieľom posilniť vnútroštátne správy a zlepšiť udržateľnosť financovaných projektov. Priestor Komisie na vytvorenie takýchto prístupov bol však v prípade tohto programu značne zúžený, pretože správa komunity cyperských Turkov nie je oficiálne uznaná na medzinárodnej úrovni. Komisia preto nemohla napríklad využívať twinningové zmluvy, ktoré uprednostňuje ako nástroj na budovanie kapacít v krajinách, ktoré sa pripravujú na prijatie acquis communautaire [5]. V prípadoch, keď Komisia využívala technickú pomoc v oblasti budovania kapacít poskytovanú konzultantskými firmami, bol rozsah, v akom tieto firmy mohli spolupracovať s orgánmi komunity cyperských Turkov, obmedzený politickými pomermi (pozri tiež bod 45). 18. Dlhý čas potrebný na prijatie nariadenia Rady (pozri bod 9) znamenal, že rozhodnutia o financovaní týkajúce sa počiatočného prídelu finančných prostriedkov vo výške 259 mil. EUR sa museli vypracovať a schváliť v priebehu len jediného roka. Súbor prípravných činností naplánovaných na obdobie 2004 – 2005 sa nemohol uskutočniť a Komisia musela financovať dôležité štúdie realizovateľnosti z rozpočtu vo výške len 2 mil. EUR uvoľneného z osobitného balíka pomoci na rok 2003 pre severnú časť Cypru [6]. Časová tieseň počas fázy prípravy projektu bola jedným z dôvodov veľkých problémov pri projekte zariadenia na odsoľovanie vody (pozri body 38 až 40). 19. Oneskorené schválenie malo tiež negatívny dosah na prípravu zmlúv na realizáciu projektov, najmä v súvislosti s technickými špecifikáciami k verejným súťažiam, ktoré namiesto toho, aby prebiehali štyri a pol roka medzi júlom 2004 a decembrom 2009, museli byť ukončené do troch rokov, pred vypršaním lehoty na uzatvorenie zmlúv. To predstavovalo mimoriadnu výzvu pre projekty infraštruktúry v odvetví vodného hospodárstva (pozri rámček 2, písm. c)). V dôsledku toho z celkových pridelených finančných prostriedkov na zmluvy kontrolované v rámci auditu bolo približne 62 % zmluvne dohodnutých v roku 2009, kým až 44 % nebolo zmluvne dohodnutých do decembra 2009, čo bol mesiac vypršania lehoty. 20. Pre oneskorené prijatie nariadenia Komisia nemohla využiť predpokladaný viacročný programový rámec na obdobie 2004 – 2006. Financovanie od roku 2006 bolo okrem toho uvoľňované len ad hoc a v obmedzenej miere (pozri bod 10). 21. Táto absencia viacročného programového rámca neumožnila účinné riadenie programu. Konkrétne to znamenalo, že Komisia nemohla naplánovať a zoradiť svoje intervenčné opatrenia tak, aby sa nimi zabezpečil maximálny dosah, ani presúvať finančné prostriedky medzi odvetviami intervenčného opatrenia podľa toho, nakoľko sú výkonné a aké skúsenosti sa v rámci nich dosiahli. Pomoc pre odvetvie telekomunikácií (pozri bod 35) a štipendijné programy (pozri bod 53) boli dve oblasti, ktoré v tomto smere zaznamenali mimoriadne ťažkosti. Chýbajúci viacročný výhľad takisto sťažuje riadenie ľudských zdrojov (pozri bod 27). NIEKOĽKO FAKTOROV OSLABILO ÚČINNOSŤ MIESTNEJ KANCELÁRIE KOMISIE NA POSKYTOVANIE PODPORY 22. Pre Komisiu bolo veľkou výzvou nájsť pre implementáciu programu vhodnú štruktúru. Kým v členských štátoch sa finančné prostriedky EÚ vynakladajú prostredníctvom vnútroštátnych orgánov, pri tomto programe to nebolo možné vzhľadom na to, že Cyperská republika fakticky neuplatňuje kontrolu nad severnou časťou Cypru. Zároveň však nebolo možné zriadiť ani delegáciu EÚ, ktorá by pomoc implementovala, pretože delegácie možno zriaďovať len v krajinách mimo EÚ a z právneho hľadiska je celý ostrov súčasťou EÚ (pozri bod 6). Pôvodne sa v nariadení predpokladalo, že pomoc sa bude implementovať prostredníctvom Európskej agentúry pre obnovu (European Agency for Reconstruction – EAR), cez ktorú Komisia od roku 2000 implementovala veľkú časť svojej pomoci na západnom Balkáne, avšak rozhodnutie o ukončení činnosti EAR znamenalo, že táto možnosť tiež bola vylúčená [7]. 23. Čeliac takejto výzve Komisia využila svoje bohaté skúsenosti na výber najvhodnejšieho náhradného inštitucionálneho usporiadania. Zvoleným modelom bola pracovná skupina pôsobiaca v ústredí s miestnou kanceláriou na poskytovanie podpory programu – kancelária na podporu programu Európskej únie (European Union Programme Support Office – EUPSO) – v severnej časti Cypru. Inšpiráciou boli úrady technickej pomoci, ktoré Komisia využívala na Západnom brehu Jordánu, a pri tomto výbere sa zohľadňovali náklady a prínosy rôznych prístupov, ako aj politický kontext [8]. Umiestnenie EUPSO v severnej časti Cypru umožnilo dôkladnejšie monitorovať implementáciu programu pomoci a lepšie reagovať na potreby adresátov projektov. 24. Komisia dokázala rýchlo zriadiť EUPSO na základe zmluvy o poskytovaní služieb podpísanej s GTZ [9] v decembri 2006. Tento zmluvný dodávateľ mal v tom čase zabezpečovať logistickú podporu pre technickú pomoc v severnej časti Cypru na základe už existujúcej zmluvy [10]. 25. Riadenie programu zo strany EUPSO však obmedzovala skutočnosť, že kancelária nebola schopná fungovať rovnakým spôsobom ako delegácie EÚ, ktoré zvyčajne riadia programy pomoci EÚ. Keďže chýbal vedúci delegácie, všetky kľúčové rozhodnutia sa museli prijímať v ústredí Komisie. To sa týkalo aj postupov verejnej súťaže, uzatvárania zmlúv a platobných postupov, keďže tieto právomoci neboli prenesené na EUPSO tak ako na delegácie EÚ a to spomaľovalo chod operácií. V rámci GR pre rozšírenie sa okrem toho na schvaľovaní zmlúv a platieb podieľajú štyri rôzne útvary. V hodnotení programu z roku 2009 sa tiež poukázalo na dlhé postupy overovania vyplývajúce z centralizovaného charakteru procesu schvaľovania. 26. EUPSO, na rozdiel od delegácií EÚ, nemá vlastné tlačové a komunikačné oddelenie a nemôže teda vydávať tlačové správy. EUPSO sa preto o všetkých materiáloch vytvorených na uverejnenie v rámci projektov EÚ radí so zastúpením EK v Cyperskej republike, ktoré má sídlo v časti Nikózie, kde Cyperská republika uplatňuje faktickú kontrolu. Hoci má toto usporiadanie vzhľadom na politicky citlivú situáciu potenciálne výhody, v súvislosti s týmito poradnými postupmi nebola uzavretá podrobná operačná dohoda a pri očakávaní schválenia dokumentov zastúpením EK sa vyskytli oneskorenia v dĺžke až dvoch mesiacov (pozri tiež bod 55). 27. Ďalšou prekážkou pre EUPSO bolo, že v súlade so služobným poriadkom [11] Európskej únie sa zmluvní pracovníci umiestnení v ústredí môžu zamestnávať na maximálnu dobu troch rokov. Oproti tomu pracovné zmluvy zmluvných zamestnancov v delegáciách sa uzatvárajú na obdobie piatich rokov, niekedy s možnosťou obnovenia. V dôsledku tejto skrátenej platnosti zmlúv pracovná skupina prišla o schopných a skúsených zamestnancov napriek tomu, že projekty, ktoré riadili, ešte neboli ukončené. EUPSO má v súčasnosti navyše značné ťažkosti prilákať zamestnancov s vhodným profilom, ktorí by ich nahradili, pretože Komisia môže ponúknuť len jednoročné zmluvy vzhľadom na neistoty v súvislosti s budúcim financovaním nástroja (pozri aj bod 20). POSTUPY IMPLEMENTÁCIE PROGRAMU NEBOLI VŽDY ÚČINNÉ 28. Komisia urobila primerané kroky na vyhodnotenie najvhodnejších implementačných metód pre jednotlivé projekty. Keďže Komisia nemôže uzatvárať dohody o financovaní s orgánmi komunity cyperských Turkov, pretože nie sú oficiálne uznané medzinárodným spoločenstvom, pomoc implementuje predovšetkým na základe priamo uzatvorených zmlúv a ako výhradný verejný obstarávateľ. Niektoré intervenčné opatrenia okrem toho riadila spoločne s Rozvojovým programom Organizácie spojených národov (United Nations Development Programme – UNDP) a tento prístup sa ukázal byť vhodný pre poskytovanie pomoci EÚ, pretože umožnil nadviazať na predchádzajúce aktivity OSN. Pred financovaním nových intervenčných opatrení EÚ prostredníctvom OSN však napriek tomu treba preskúmať, či sú tieto počiatočné výhody stále relevantné vzhľadom na skúsenosti, ktoré Komisia doteraz získala. 29. Mechanizmy monitorovania zavedené Komisiou boli vo všeobecnosti primerané. Manažéri úloh a vedúci sekcií EUPSO monitorovali a prijímali nápravné opatrenia spolu s partnermi a zmluvnými dodávateľmi pri projektoch, na ktoré sa audit vzťahoval. V prípade potreby EUPSO podporoval útvar pre programové riadenie a odborníci v oblasti technickej pomoci. V súvislosti s jeho spoluprácou v oblasti monitorovania projektov implementovaných prostredníctvom spoločného riadenia s UNDP však vznikli problémy. Pri audite sa zistili významné nedostatky v dohodách o príspevku s UNDP týkajúcich sa miestnej a mestskej infraštruktúry, spoločného výboru pre nezvestné osoby a odmínovacích operácií, v ktorých boli ukazovatele výkonnosti často nevhodné alebo sa nevykazovali dôsledne. 30. Komisia si bola od začiatku vedomá toho, že s poskytovaním pomoci komunite cyperských Turkov sa spájajú značné finančné a prevádzkové riziká. V hodnotení vykonanom v roku 2009 sa pri každom cieli nástroja identifikovali najvýznamnejšie riziká pre relevantnosť, efektívnosť, účinnosť, dosah a udržateľnosť programu. 31. Toto hodnotenie poskytlo pracovnej skupine dobrý základ pre riadenie rizika a zavedenie stratégie záruky. Komisia prijala niekoľko opatrení na zmiernenie potreby nápravných kontrol a na zníženie vystavenia sa dodatočným požiadavkám a sankciám zmluvných partnerov. Pretrváva poprojektové riziko týkajúce sa spôsobu, akým sa záväzky súvisiace s vlastníctvom a operáciami v oblasti investícií do infraštruktúry prevedú na príjemcov, ktorí nie sú oficiálne uznaní [12]. 32. Osobitným rizikom je skutočnosť, že približne 78 % pozemkov v súkromnom vlastníctve v severnej časti Cypru z právneho hľadiska patrí cyperským Grékom [13], ktorých súhlas bol potrebný pre investície v oblasti infraštruktúry financované EÚ na ich pozemku. Komisia stanovila postupy na overenie vlastníctva nehnuteľností v spolupráci s Pozemkovou a kartografickou sekciou v Cyperskej republike. Hoci tento proces zo začiatku čelil právnickým výzvam a značným meškaniam, doba spracovania sa odvtedy skrátila. 33. Komisia napriek výraznému úsiliu neriadila účinne implementačné riziká pri zmluve na výstavbu zariadenia na odsoľovanie morskej vody v Sirianokhori/Kumköy v hodnote 27,5 mil. EUR (pozri rámček 2). RÁMČEK 2 RIADENIE IMPLEMENTAČNÝCH RIZÍK Výstavba zariadenia na odsoľovanie morskej vody a) Komisia si bola vedomá rizika, že ak verejnú súťaž v rámci programu pomoci vyhrá spoločnosť zamestnávajúca cyperských Grékov, s plnením zmluvy môžu vzniknúť ťažkosti súvisiace s možným obmedzením ich práva vstupu do severnej časti Cypru. Toto riziko sa naplnilo pri najväčšej zmluve, ktorá sa mala financovať v rámci programu, zmluve na zariadenie na odsoľovanie morskej vody v Sirianokhori/Kumköy. b) V oznámení o verejnom obstarávaní v súvislosti so zmluvou na stavebné práce na zariadení na odsoľovanie morskej vody sa uvádza, že uchádzač musí poskytnúť realizačnú zábezpeku na splnenie zmluvy vo výške 10 % jej hodnoty najneskôr do 30 dní od prevzatia podpísanej zmluvy, inak bude neplatná. Zmluvný dodávateľ však zábezpeku neposkytol. V súlade s oznámením o verejnom obstarávaní mala Komisia vypovedať zmluvu už 17. januára 2010 a v takom prípade by sa viazanosť 27,5 mil. EUR zrušila. c) Uzavretím zmluvy na práce na poslednú chvíľu (konečná lehota na udelenie zákazky vypršala 18. decembra 2009) Komisia premárnila príležitosť ponúknuť zákazku inému uchádzačovi. V oznámení o verejnom obstarávaní sa uvádza, že "ak vybraný uchádzač neposkytne zábezpeku v stanovenej lehote, zmluva bude neplatná a môže sa vypracovať nová zmluva, ktorá sa zašle tomu uchádzačovi, ktorý predložil druhú najlacnejšiu ponuku spĺňajúcu podmienky". Po vypršaní konečnej lehoty na udelenie zákazky však táto možnosť už neprichádzala do úvahy. d) Komisia začala s vedúcimi predstaviteľmi komunity cyperských Turkov rokovať na vysokej úrovni až v júni 2010, sedem mesiacov po podpísaní zmluvy v decembri 2009. Hoci vedúci predstaviteľ komunity cyperských Turkov v reakcii zo 17. júna 2010 vyjadril politický záväzok v súvislosti s týmto projektom, vstupné obmedzenia boli čiastočne odstránené až v auguste 2010. Keby Komisia začala dialóg už v decembri 2009, mala by dostatok času na vyriešenie problému vstupných práv. e) Ako opatrenie na zmiernenie problému Komisia v júni 2010 vypracovala dodatok k zmluve, ktorý by jej právne umožnil zrušiť zmluvu bez uvalenia penále v prípade, že nezíska od príjemcu zábezpeku v súvislosti so vstupnými právami pre zmluvného dodávateľa. Komisia následne vypovedala zmluvu 22. decembra 2011. UDRŽATEĽNOSŤ PROJEKTOV JE OHROZENÁ NAPRIEK DOSIAHNUTIU NIEKTORÝCH VÝSLEDKOV 34. Dvor audítorov skontroloval vzorku zmlúv (pozri bod 12 a prílohu II), ktoré sa týkali piatich cieľov stanovených v rámci nástroja, s cieľom posúdiť, či sa dosiahli zamýšľané výstupy a výsledky a či je pravdepodobné, že dosiahnuté výsledky budú udržateľné. CIEĽ 1: ROZVOJ A REŠTRUKTURALIZÁCIA INFRAŠTRUKTÚRY ODVETVIE TELEKOMUNIKÁCIÍ 35. Cieľom podpory EÚ na rozvoj a reštrukturalizáciu infraštruktúry telekomunikácií je konečná harmonizácia odvetvia telekomunikácií v severnej časti Cypru s normami EÚ v súlade s acquis communautaire. Zámerom poskytnutia podpory je vytvoriť sieť, v rámci ktorej bude mať každý prístup k moderným telekomunikačným službám a ktorá sa bude dať jednoducho pripojiť k telekomunikačnej sieti v oblastiach, kde vláda Cyperskej republiky uplatňuje faktickú kontrolu. Hoci sa plnenie harmonogramu oneskorilo, väčšina vybavenia bola dodaná do 30. júna 2011. Súvisiaca zmluva na technickú pomoc výrazne meškala, najmä preto, že "právne predpisy a nariadenia" komunity cyperských Turkov neboli prijaté podľa stanoveného harmonogramu. 36. Pokiaľ ide o ostatné odvetvia (pozri v nasledujúcej časti), v situácii, keď neboli uzatvorené dohody o financovaní, Komisia implementovala program bez toho, aby bol príjemca povinný zaviesť potrebné reformné opatrenia pred podpísaním zmlúv o dodávke vybavenia. Vzniká tak riziko, že odvetvové reformy nebudú zavedené napriek značným investíciám programu do vybavenia. Na počiatočné vyhlásenia vedenia komunity cyperských Turkov v máji 2011 o reštrukturalizácii odvetvia reagovali zamestnanci "Telekomunikačného úradu komunity cyperských Turkov" štrajkovými opatreniami a demonštráciami. 37. Na základe skúseností s reformami v odvetví telekomunikácií v iných krajinách vrátane členských štátov EÚ je otázne, či je 18 mesiacov realistický časový rámec pre takýto projekt. Okrem toho je finančná udržateľnosť "Telekomunikačného úradu komunity cyperských Turkov" ako poskytovateľa služieb oslabená spôsobom riadenia financií úradu ústrednou správou komunity cyperských Turkov. ODVETVIE VODNÉHO HOSPODÁRSTVA 38. Výstavba zariadenia na odsoľovanie morskej vody v Sirianokhori/Kumköy nie je len hlavným projektom v odvetví vodného hospodárstva, ale aj najväčším intervenčným opatrením financovaným v rámci nástroja a predstavuje približne 10 % celkových zmluvne dohodnutých finančných prostriedkov. Zariadenie malo dodávať 23000 m3 čistej pitnej vody denne, čo by pokrylo potreby asi 100000 ľudí. Koncepcia zariadenia sa v priebehu procesu vypracúvania projektu výrazne menila. Pôvodný návrh bol na vybudovanie zariadenia na spracovanie brakickej podzemnej vody, no od tohto prístupu sa upustilo pre obavy o súlad s rámcovou smernicou o vode. 39. Napriek dôležitosti projektu sa pri plnení zmluvy urobil len malý pokrok, najmä preto, že turecké ozbrojené sily zabránili vstupu zamestnancov spomedzi cyperských Grékov jedného spomedzi zmluvných dodávateľov konzorcia na miesto, a pre nevyriešenú otázku realizačnej zábezpeky (pozri rámček 2). Podľa zmluvných podmienok nesie Komisia ako verejný obstarávateľ zodpovednosť za zabezpečenie vstupu na miesto výstavby, no v praxi je to mimo jej kontroly. 40. Neschopnosť zrealizovať tento projekt je pre celkový program pomoci výrazným neúspechom. Dodávky vody sú pre ostrov čoraz kritickejším problémom vzhľadom na 40 % pokles priemerných ročných zrážok za posledných 30 rokov. Keďže jedným zo zámerov projektu bolo navyše zastaviť ekologicky neudržateľné využívanie rezerv podzemnej vody, zrušenie projektu znamená, že tento vážny environmentálny problém sa nebude riešiť. Akvifer čoraz viac ohrozuje prenikanie slanej vody následkom nadmerného čerpania a znečistenia v dôsledku ľudských a poľnohospodárskych činností. 41. Dva menšie projekty vodnej infraštruktúry boli úspešnejšie. a) V rámci zmluvy financovanej EÚ, ktorá predstavovala 50 % širšieho projektu obnovy vodovodnej siete v Nikózii, sa renovovalo 87 km siete na severe Nikózie. Komisia však nestanovila nijaký ukazovateľ na posúdenie účinnosti projektu napríklad z hľadiska zníženia množstva uniknutej vody alebo ročných nákladov na opravy. b) Cieľom výstavby novej čistiarne odpadových vôd v Mia Milia/Haspolat je modernizovať čistenie odpadových vôd v celej Nikózii a priľahlých oblastiach. Vďaka súčasnej organizácii čistiarne, na ktorej sa podieľajú obe komunity, projekt podporuje aj zmierenie a budovanie dôvery. Budovateľ čistiarne odpadových vôd je zmluvne zaviazaný udržiavať a prevádzkovať zariadenie počas desiatich rokov po jeho odovzdaní a zabezpečiť, aby sa plnili kapacitné potreby. Avšak "spoločný subjekt", ktorý majú tieto dve komunity vytvoriť na riadenie a dohľad nad zmluvou, stále nebol zriadený, čo predstavuje riziko pre udržateľnosť projektu. 42. Zariadenie na odoberanie vzoriek vody, analýzu a riadenie laboratórnych informácií sa tiež financovalo s cieľom poskytnúť dodatočné kapacity na vykonávanie analýz kvality vody pri všetkých službách v súvislosti s pitnou a odpadovou vodou v severnej časti Cypru v súlade s príslušnými smernicami EÚ. Hoci celé vybavenie bolo dodané podľa plánu, nie je jasné, či sa splnia ciele projektu, pretože laboratórium v súčasnosti nepracuje v súlade so štandardmi EÚ. Napriek tomu, že sa v rámci zmluvy na podporu budovania kapacít plánovali ďalšie školenia zamestnancov príjemcu na zabezpečenie nepretržitého využívania dodaného vybavenia, v čase auditu nebolo jasné, kedy sa tieto školenia uskutočnia a či budú pridelené potrebné ľudské zdroje. CIEĽ 2: PODPORA SOCIÁLNEHO A HOSPODÁRSKEHO ROZVOJA ODVETVIE ROZVOJA VIDIEKA 43. Očakávané výsledky programu v odvetví rozvoja vidieka zahŕňali prípravu plánu rozvoja vidieka, zvýšenie administratívnych kapacít na programovanie a implementáciu politiky, ktorá bude v súlade s politikou EÚ, implementáciu grantových schém pre investície do poľnohospodárskych podnikov a ich diverzifikáciu v súlade s týmito novými politikami a zlepšenie podmienok na vidieku. 44. Vypracoval sa plán rozvoja vidieka a stratégie miestneho rozvoja podobné tým, ktoré sa využívajú v rámci programu EÚ Leader. Z grantu ťažilo výhody vyše 200 jednotlivých poľnohospodárov a podnikateľov, ktorým umožnil zmodernizovať prevádzkové zariadenia a priblížiť sa štandardom EÚ. Miestnym orgánom a mimovládnym organizáciám sa okrem toho vyplatilo takmer 40 grantov na rozvoj komunity. Príjemcovia grantov získali podporu technickej pomoci financovanú Komisiou počas prípravy a implementácie svojich programov a prostredníctvom grantových schém sa naučili postupy moderného účtovníctva, verejného obstarávania a monitorovania. 45. Kapacity miestnych správ a konečných príjemcov je však potrebné ďalej posilňovať. Odovzdanie know-how z technickej pomoci poskytnutej orgánom komunity cyperských Turkov zodpovedajúcich za rozvoj vidieka zdržovala skutočnosť, že technická pomoc nie je z dôvodu politickej situácie umiestnená v úradoch orgánov komunity cyperských Turkov. Zároveň je vlastnícka zodpovednosť za plán rozvoja vidieka a najmä stratégie miestneho rozvoja, ktoré majú členské štáty využívať v rámci programu EÚ Leader, stále slabá. Preto je dosiahnutie udržateľnosti bez dodatočnej podpory v nasledujúcich rokoch nepravdepodobné. Hoci EÚ skutočne vytvára ďalšie intervenčné opatrenia, v súčasnosti im konkuruje financovanie poskytované pre toto odvetvie z Turecka, avšak priama koordinácia s Tureckom nie je v terajšej situácii možná. MIESTNA A MESTSKÁ INFRAŠTRUKTÚRA 46. Podpora EÚ na modernizáciu miestnej a mestskej infraštruktúry má za cieľ napomôcť pri oživení severnej časti Cypru medziiným aj prostredníctvom otvorenia nových hraničných priechodov na zelenej línii. Prostredníctvom UNDP sa v dvoch fázach programu financovalo približne 40 jednotlivých intervenčných opatrení vrátane niektorých, ktoré sa dostali do centra pozornosti a mali značný dosah, napríklad otvorenie dvoch kľúčových hraničných priechodov (Ledra Street v Nikózii a Kato Pyrgos a Karavostasi – známy tiež ako Limnitis/Yeşilırmak) a rekonštrukcia Bedestanu, dôležitého kultúrneho dedičstva a turistickej pamätihodnosti na severe Nikózie (pozri rámček 3). Väčšina jednotlivých opatrení sa oneskorila, hoci v mnohých prípadoch meškanie súviselo s politickými ťažkosťami a problémami s kontrolou nehnuteľností, na ktoré Komisia ani UNDP zväčša nemajú vplyv. 47. Udržateľnosť intervenčných opatrení potenciálne ohrozuje malá zainteresovanosť komunity cyperských Turkov. Na úrovni projektov nie je žiaden formálny mechanizmus, v ktorom by bola komunita cyperských Turkov zastúpená, a to sa týka aj výboru pre riadenie projektov. Pokiaľ ide o intervenčné opatrenia, hoci UNDP úzko spolupracoval s miestnymi orgánmi na samosprávnej úrovni, aby sa podieľali na riadení projektov, UNDP ostáva jediným verejným obstarávateľom, z čoho vyplýva, že tieto miestne správy nezískali skúsenosti s verejným obstarávaním. Otázke udržateľnosti sa v správach UNDP nevenuje explicitná pozornosť, s výnimkou projektu Bedestan (pozri rámček 3). RÁMČEK 3 VÝSLEDKY: MODERNIZÁCIA MIESTNEJ A MESTSKEJ INFRAŠTRUKTÚRY Otvorenie hraničných priechodov V súlade s článkom 2 nariadenia o zelenej línii sa línia môže prekročiť len v miestach hraničných priechodov povolených príslušnými orgánmi Cyperskej republiky. V súčasnosti existuje sedem takýchto hraničných priechodov, z ktorých dva, Ledra Street a Kato Pyrgos a Karavostasi (známy tiež ako Limnitis/Yeşilırmak), boli otvorené vďaka projektu v apríli 2008 a októbri 2010. Otvorenie nových hraničných priechodov uľahčuje kontakty medzi týmito dvoma komunitami a podporuje vzájomné porozumenie Celkovo bolo v poslednom osemmesačnom období vykazovania zaznamenaných 1,6 milióna prekročení línie: 26 % cyperskými Grékmi z oblastí kontrolovaných vládou do severnej časti Cypru, 46 % cyperskými Turkami zo severnej časti Cypru do oblastí kontrolovaných vládou a 28 % občanmi EÚ okrem Cyperčanov a občanmi krajín mimo EÚ [14]. Rekonštrukcia Bedestanu Bedestan bol pôvodne postavený ako byzantský chrám, no v 16. storočí bol pretransformovaný na kryté trhovisko. Do 30. rokov minulého storočia sa budova prestala používať. Na začiatku projektu financovaného EÚ bola stavba vo veľmi zlom stave so zrútenou strechou a rôznymi škodami jej konštrukcie. Práce sa vykonávali v dvoch fázach: konštrukčné práce v rokoch 2004 až 2006 a pamiatková starostlivosť a reštaurovacie práce v rokoch 2005 až 2009. V novembri 2009 bol Bedestan znovu otvorený verejnosti ako kultúrne centrum a na slávnostnom otvorení sa zúčastnili predstavitelia z oboch komunít. Projektu bola udelená cena Európskej únie za kultúrne dedičstvo/ocenenie Europa Nostra v kategórii výskum. CIEĽ 3: PODPORA UZMIERENIA, OPATRENIA NA BUDOVANIE DÔVERY A PODPORA OBČIANSKEJ SPOLOČNOSTI 48. Podpora sa poskytla spoločnému výboru pre nezvestné osoby ako pokus uzavrieť bolestnú kapitolu histórie Cypru a prispieť tak k procesu zmierenia medzi komunitami cyperských Grékov a cyperských Turkov. V období, na ktoré sa vzťahuje prvá dohoda vo výške 1,5 mil. EUR (marec 2007 až máj 2009), sa identifikovali pozostatky 155 ľudí z odhadovaného počtu 1958 nezvestných osôb, ktoré boli vrátené ich rodinám. Finančné prostriedky na budúce aktivity budú naďalej závisieť od dostupnosti financovania od darcov, z ktorých je EÚ najvýznamnejší. V tejto fáze nebol stanovený jasný cieľ ani stratégia ukončenia podpory spoločného výboru pre nezvestné osoby. 49. Komisia využívala nástroj aj na financovanie seminárov organizovaných akadémiou politických štúdií Rady Európy, aby účastníci spomedzi cyperských Turkov aj cyperských Grékov získali možnosť lepšie pochopiť niektoré spoločné výzvy, ktorým bude ostrov čeliť v budúcnosti. Semináre prispeli k lepšej integrácii vedúcich predstaviteľov cyperských Turkov, hoci účasť na nich nebola vždy najlepšia. Komisia neprijala žiadne osobitné opatrenia na zabezpečenie udržateľnosti "Európskeho fóra Cyprus", siete absolventov týchto seminárov. 50. Programy "Občianska spoločnosť v akcii" (Civil Society in Action) a "Podporný tím občianskej spoločnosti" (Civil Society Support Team) boli spustené s cieľom posilniť organizácie v oblasti občianskej spoločnosti a rozvoj kultúry občianskej spoločnosti v komunite cyperských Turkov. V rámci oboch programov sa podarilo úspešne vybudovať kapacity, no je potrebná ďalšia podpora na posilnenie prevádzkovej a finančnej kapacity riadenia v organizáciách občianskej spoločnosti komunity cyperských Turkov. 51. Pomoc EÚ výrazne prispela k odmínovaniu na Cypre. Takmer všetky mínové polia v nárazníkovej zóne sú v súčasnej dobe už vyčistené a EÚ od roku 2007 financovala 6,5 mil. EUR z celkovej sumy 9 mil. EUR investovanej do tohto úsilia. Medzi prínosy odmínovania patrí uľahčenie pohybu tovaru a obyvateľstva v dôsledku otvorenia nových hraničných priechodov (pozri rámček 3). Toto úsilie prispelo aj k budovaniu dôvery prostredníctvom spolupráce ozbrojených síl Tureckej republiky a Cyperskej republiky v priebehu procesu odmínovania. CIEĽ 4: PRIBLIŽOVANIE KOMUNITY CYPERSKÝCH TURKOV K EÚ 52. Štipendijný program EÚ je jednou z oblastí pomoci EÚ, ktorá je komunite cyperských Turkov najznámejšia a najviac si ju cení. Zohrával užitočnú úlohu v znižovaní izolácie komunity cyperských Turkov tým, že umožnil 400 študentom a učiteľom žiť a študovať počas jedného roka v inom členskom štáte [15]. 53. Účinnosť a udržateľnosť programu však zhoršuje chýbajúci viacročný výhľad. Načasovanie výzvy na predloženie návrhov nezávisí od prevádzkových potrieb, ale od toho, kedy Komisia prijme rozhodnutia o financovaní. Skutočnosť, že neexistuje záruka pokračovania programu z jedného roka na ďalší, znamená, že potenciálni uchádzači nemôžu vopred plánovať (najmä tí, ktorí si nemôžu dovoliť stráviť rok v zahraničí bez grantu). 54. Nie je možné posúdiť rozsah dosiahnutia celkového cieľa projektu, pretože sa zatiaľ nevykonal následný prieskum medzi jednotlivými príjemcami. Uzatváranie zmlúv v rámci poslednej výzvy týkajúcej sa akademického roka 2011/2012 sa výrazne oneskorilo najmä v dôsledku dočasného nedostatku zamestnancov v EUPSO (pozri bod 27). Komisia nemohla do konca augusta 2011, tesne pred začiatkom akademického roka, podpísať žiadnu zmluvu. 55. Projekt Európskej únie týkajúci sa informácií o politickom a právnom poriadku ("InfoPoint") má za cieľ priblížiť komunitu cyperských Turkov k EÚ prostredníctvom informačných aktivít a zlepšením porozumenia EÚ a úsilia o dohodu a znovuzjednotenie. V rámci projektu sa už dosiahli niektoré dôležité výsledky vrátane vytvorenia voľného prístupu do kancelárie "InfoPoint" a internetovej stránky [16] v angličtine a turečtine. Rozdielne názory zastúpenia EK v Nikózii a pracovnej skupiny na niektoré témy v rámci výboru pre riadenie projektov však viedli k odkladu rozhodnutí a následným oneskoreniam realizácie. Napríklad spustenie internetovej stránky projektu meškalo pre takéto problémy 16 mesiacov. CIEĽ 5: PRÍPRAVA NA ACQUIS COMMUNAUTAIRE 56. Komisia tiež financovala projekty prípravy na acquis communautaire. Dvor audítorov preskúmal jeden z najväčších spomedzi týchto projektov týkajúci sa monitorovania kvality ovzdušia. Napriek zaznamenaným problémom (pozri rámček 4), ktoré ilustrujú výzvy aj v ostatných projektoch, bola dodaná technická pomoc aj celé vybavenie. 57. Zahrnutím dvanásťmesačnej doby poskytovania "služieb po predaji" do zmluvy o dodávkach Komisia vyvinula snahu o riešenie udržateľnosti projektu. Rozhodnutie miestnych orgánov o zapojení zmluvného dodávateľa technickej pomoci do podpory prevádzky a údržby tiež predstavuje pokus o zaistenie udržateľnosti. Bol prijatý nový "zákon v oblasti životného prostredia", ktorý je v súlade s právnymi predpismi EÚ, a príjemca z komunity cyperských Turkov vytvoril koncepčný dokument, v ktorom sa uvádzajú dôsledky implementácie "zákona" z hľadiska rozpočtu a zamestnancov. Celková udržateľnosť je však ohrozená v dôsledku vážnych rozpočtových prekážok, ktorým čelí "útvar pre životné prostredie" komunity cyperských Turkov. RÁMČEK 4 PROBLÉMY PRI REALIZÁCII PROJEKTU MONITOROVANIA KVALITY OVZDUŠIA Záverečná správa technickej pomoci o projekte monitorovania kvality ovzdušia sa týkala nasledovných problémov pri realizácii predstavujúcich riziko pre výsledky projektu a ich udržateľnosť: a) začiatok projektu sa oneskoril o štyri mesiace po podpise zmluvy, kým sa čakalo na inštaláciu štyroch nových staníc na monitorovanie kvality ovzdušia v rámci prvej z dvoch zmlúv o dodávke; b) dva ďalšie projekty technickej pomoci financované EÚ prebiehali s "útvarom pre ochranu životného prostredia" (Environmental Protection Department – EPD) komunity cyperských Turkov v rovnakom čase, čo znamenalo, že bola potrebná úzka koordinácia, aby sa predišlo situácii, že štyria experti budú chcieť súčasne pracovať len s dvomi zamestnancami EPD. Táto situácia však nastala na niekoľko týždňov; c) na školeniach sa z dôvodu rozpočtových obmedzení "EPD" zúčastnilo menej jednotlivcov, ako sa plánovalo. ZÁVERY A ODPORÚČANIA ZÁVERY 58. Komisia dokázala vytvoriť program, v rámci ktorého sa ciele nástroja zohľadňovali vo financovaných intervenčných opatreniach a zaviedli sa zväčša vhodné mechanizmy implementácie. Program už dosiahol niektoré pozitívne výsledky, ich udržateľnosť je však často otázna, najmä vzhľadom na neistotu financovania EÚ v budúcnosti. 59. Komisia musela zvládnuť zložitý politický kontext a výzvy nastolené všeobecnou formuláciou cieľov nariadenia, jeho neskorého prijatia a neistého harmonogramu. Napriek tomu dokázala vytvoriť program zameraný na všetky odvetvia, na ktoré sa vzťahujú ciele nariadenia, a stanovujúci medzi nimi vhodné priority. Napriek značným prekážkam takisto našla spôsob rýchleho zriadenia úradu pre programové riadenie v severnej časti Cypru a využívala zväčša primerané metódy implementácie a opatrenia na zmiernenie rizík. Hlavné nedostatky vyplývali zo skutočnosti, že na kanceláriu na podporu programu sa nevzťahovali postupy s vyšším stupňom prenesených právomocí, ako na delegácie EÚ, a že zmluvy zamestnancov boli príliš krátke na to, aby títo zamestnanci mohli riadiť financované projekty od začiatku do konca. Monitorovanie v rámci spoločného riadenia s OSN bolo navyše nedostatočné. 60. Z programu sa poskytla pomoc mnohým rôznym príjemcom z komunity cyperských Turkov vrátane poľnohospodárov, študentov a osôb využívajúcich nové hraničné priechody, a už sa dosiahli niektoré dôležité výsledky. Nebolo však možné realizovať najväčší projekt výstavby zariadenia na odsoľovanie morskej vody (27,5 mil. EUR). Pre program to predstavuje výrazný neúspech a môže to mať vážne dôsledky na životné prostredie. Všeobecnejšie je udržateľnosť projektov často neistá z dôvodu obmedzených administratívnych kapacít, oneskoreného prijatia príslušných "zákonov a nariadení" a neistôt orgánov komunity cyperských Turkov v súvislosti s budúcim financovaním. 61. V čase auditu stále nebolo jasné, či sa poskytne ďalšia značná suma finančných prostriedkov na program pomoci EÚ. Táto neistota sťažuje riadenie programu a má negatívny vplyv na účinnosť a udržateľnosť. 62. Napriek snahám EÚ vytvoriť a implementovať program pomoci pre komunitu cyperských Turkov je dosiahnutie hlavného cieľa nástroja, ktorým je znovuzjednotenie Cypru, možné len vtedy, keď budú mať obe komunity na to politickú vôľu. ODPORÚČANIA 63. Konkrétne odporúčania k riadeniu pomoci EÚ pre komunitu cyperských Turkov zo strany Komisie nevyhnutne závisia od vývoja rokovaní o znovuzjednotení a politiky EÚ v tejto oblasti. Dvor audítorov sa pri odporúčaniach pokúsil zohľadniť rôzne možné scenáre. 64. Ak sa v súčasnej situácii, keď sa nedospelo k dohode o znovuzjednotení Cypru, rozhodne o financovaní ďalšieho programu pomoci EÚ, Komisia by mala zaviesť tieto opatrenia: a) zaviesť mechanizmus s viacročným výhľadom na lepšie zabezpečenie plánovania, implementácie a udržateľnosti; b) nájsť spôsoby na zaistenie dostatočnej flexibility dĺžky zamestnávania personálu v pracovnej skupine; c) preniesť právomoci na riadenie z ústredia Komisie na EUPSO v prípadoch, keď sa tým zvýši efektívnosť programu; d) vypracovať formálne postupy na zabezpečenie lepšej koordinácie medzi zastúpením EK v Nikózii a pracovnou skupinou s cieľom lepšie sprostredkovať verejnosti informácie EUPSO a informácie o projektoch; e) lepšie definovať dohody o príspevku s partnerskými organizáciami, najmä UNDP, na zabezpečenie riadneho predkladania finančných a prevádzkových správ, vrátane relevantnejších a aktuálnejších ukazovateľov výkonnosti; f) pri rozhodovaní o pridelení finančných prostriedkov v budúcnosti brať do úvahy nielen nové projekty, ale aj potrebu zabezpečiť udržateľnosť existujúcich projektov; g) stanoviť za prioritu dôkladné vypracovanie nového projektu na riešenie vážneho problému obmedzenej dodávky vody; h) od príjemcov v komunite cyperských Turkov požadovať, aby zaviedli potrebný právny rámec, zaistili ľudské a finančné zdroje a zabezpečili reformy verejnej správy a finančného riadenia na podporu účinnej a udržateľnej implementácie pomoci. 65. Ak sa rozhodne o neposkytnutí podpory v rámci ďalšieho rozsiahleho programu pomoci EÚ, mal by sa vypracovať akčný plán na obmedzenie alebo postupné zastavenie operácií pracovnej skupiny. 66. S cieľom pripraviť sa na možnosť politickej dohody, ktorá povedie k ukončeniu faktického rozdelenia ostrova, by Komisia mala vypracovať návrh programu, ktorý by po znovuzjednotení umožnil ťažiť výhody z financovania EÚ celej krajine. Túto správu prijala komora III, ktorej predsedá Karel PINXTEN, člen Dvora audítorov, v Luxemburgu na svojom zasadnutí dňa 6. marca 2012. Za Dvor audítorov +++++ TIFF +++++ Vítor Manuel da Silva Caldeira predseda [1] Výraz "severná časť Cypru" je zemepisný názov na označenie oblastí Cyperskej republiky, v ktorých vláda republiky fakticky neuplatňuje kontrolu. [2] Závery Rady o Cypre, GR E I 8907/04. Brusel: Rada Európskej únie, 27.4.2004. [3] V súvislosti s nariadením "o priamom obchode" nenastal nijaký pokrok. Pohyb osôb, tovaru a služieb zo severnej do južnej časti Cypru upravuje "nariadenie o zelenej línii", ktoré nadobudlo účinnosť 1.5.2004 (nariadenie Rady (ES) č. 866/2004 z 29. apríla 2004 o režime podľa článku 2 protokolu 10 Aktu o pristúpení (Ú. v. EÚ L 161, 30.4.2004, s. 128). [4] Nariadenie Rady (ES) č. 389/2006 z 27. februára 2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov a ktorým sa mení a dopĺňa nariadenie (ES) č. 2667/2000 z 5. decembra 2000 o Európskej agentúre pre obnovu (Ú. v. EÚ L 65, 7.3.2006, s. 5). [9999] "Cieľ 5" tu zahŕňa nepridelenú technickú pomoc a nástroj pre programové rezervy, na ktoré sa pridelilo 1,74 mil. EUR. [5] Twinningové zmluvy sa vzťahujú na expertov zo štátnych správ členských štátov, ktorí spolupracujú so štátnymi úradníkmi v prijímateľských krajinách na odovzdaní know-how. [6] Pozri poznámku pod čiarou č. 1. [7] Nariadenie Rady (ES) č. 1756/2006 z 28. novembra 2006, ktorým sa mení a dopĺňa nariadenie (ES) č. 2667/2000 o Európskej agentúre pre obnovu (Ú. v. EÚ L 332, 30.11.2006, s. 18). Komisia vo svojej správe pre Radu a Parlament z decembra 2005 navrhla zastaviť činnosť Európskej agentúry pre obnovu, no napriek tomu predĺžiť jej existenciu do 31. 12. 2008. [8] Pracovnú skupinu vedie vedúci oddelenia na Generálnom riaditeľstve Komisie pre rozšírenie. EUPSO riadi programový úradník, ktorý sa zodpovedá vedúcemu oddelenia. Pracovná skupina pozostáva z ôsmich úradníkov a 26 zmluvných zamestnancov, pričom poverenie dvoch z úradníkov a 20 zmluvných zamestnancov v EUPSO je dlhodobé. Podporu im poskytuje 12 podporných zamestnancov z GTZ (pozri bod 24). [9] GTZ (Gesellschaft für Technische Zusammenarbeit) bolo 1. januára 2011 premenované z pôvodného GIZ (Gesellschaft für Internationale Zusammenarbeit). Ide o súkromného zmluvného dodávateľa, ktorý však zabezpečuje expertízu z nemeckých vládnych agentúr. [10] Bola ňou zmluva na nástroj technickej pomoci a výmeny informácií EÚ (TAIEX). TAIEX zabezpečuje verejnú krátkodobú technickú pomoc a expertízu a používateľom pomáha chápať a navrhovať právne predpisy, ktoré sú v súlade s predpismi EÚ. Organizačne je súčasťou GR pre rozšírenie a fyzicky je umiestnený v ústredí Komisie. TAIEX podporuje komunitu cyperských Turkov pri zavádzaní a plnení acquis communautaire pomocou prostriedku technickej pomoci s rozpočtom vo výške 13,7 mil. EUR financovaným z nástroja (pozri prílohu I). [11] Služobný poriadok úradníkov a Podmienky zamestnávania ostatných zamestnancov Európskej únie. [12] Pripomienka oddelenia vnútorného auditu GR pre rozšírenie. [13] KOM(2007) 536 v konečnom znení z 18. septembra 2007: Výročná správa za obdobie rokov 2006 – 2007 o vykonávaní pomoci Spoločenstva podľa nariadenia Rady (ES) č. 389/2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov. [14] KOM(2011) 284 v konečnom znení z 30. mája 2011: Siedma správa o vykonávaní nariadenia Rady (ES) č. 866/2004 z 29. apríla 2004 a o situácii, ktorá vznikla v dôsledku jeho uplatňovania v období od 1. mája do decembra 2010. [15] Zodpovedá to približne 1 zo 450 ľudí žijúcich v severnej časti Cypru. [16] Pozri Infopoint Európskej únie Nikózia, http://www.abbilgi.eu. -------------------------------------------------- PRÍLOHA I PREHĽAD JEDNOTLIVÝCH PROJEKTOV/ODVETVOVÝCH PROGRAMOV K 30. SEPTEMBRU 2011 Ciele a projekty | Plánované (EUR) [9999] | Zmluvne dohodnuté (EUR) | Vyplatené (EUR) | Vyplatené/ zmluvne dohodnuté (%) | Cieľ 1: Rozvoj a reštrukturalizácia infraštruktúry Čiastkový cieľ 1 – Ochrana životného prostredia Projekt 1.1 – Odvetvový program na zlepšenie kvality a riadenia dodávok vody a hygienických služieb | 71400000 | 83852225 | 40619611 | 48 % | Projekt 1.2 – Podpora komunity cyperských Turkov týkajúca sa hospodárenia a ochrany potenciálne chránených území Natura 2000 v severnej časti Cypru | 5000000 | 5176480 | 3855268 | 74 % | Projekt 1.3 – Odvetvový program spracovania pevného odpadu pre komunitu cyperských Turkov | 21200000 | 19367570 | 10750517 | 56 % | Projekt 1.4 – Štúdia realizovateľnosti týkajúca sa obnovy ťažobnej oblasti Lefke | 900000 | 906500 | 906500 | 100 % | Čiastkový cieľ 2 – Zlepšenie riadenia odvetvia energetiky Projekt 1.5 – Modernizácia riadenia odvetvia energetiky | 5000000 | 6035972 | 5841195 | 97 % | Projekt 1.6 – Rozvoj a reštrukturalizácia energetickej infraštruktúry – časť II | 8750000 | 5341486 | 5135356 | 96 % | Čiastkový cieľ 3 – Zlepšenie dopravnej bezpečnosti Projekt 1.7 – Zlepšenie dopravnej bezpečnosti | 3000000 | 2724511 | 2266958 | 83 % | Čiastkový cieľ 4 – Telekomunikácie Projekt 1.8 – Rozvoj a reštrukturalizácia infraštruktúry telekomunikácií | 14000000 | 11617413 | 7113606 | 61 % | Medzisúčet | 129250000 | 135022157 | 76489010 | 57 % | | Cieľ 2: Podpora sociálneho a hospodárskeho rozvoja Projekt 2.1 – Odvetvové programy rozvoja vidieka I a II | 37350000 | 29837192 | 19941407 | 67 % | Projekt 2.2 – Modernizácia miestnej a mestskej infraštruktúry | 7000000 | 7000000 | 7000000 | 100 % | Projekt 2.3 – Modernizácia miestnej a mestskej infraštruktúry – časť II | 8000000 | 9784225 | 8850803 | 90 % | Projekt 2.4 – Odvetvový program rozvoja ľudských zdrojov | 9200000 | 8080948 | 6542745 | 81 % | Projekt 2.5 – Úverový program pre malé a stredné podniky – zrušený v roku 2009 (finančné prostriedky na tento projekt boli presunuté na projekt TAIE, projekty IKT/MSP, projekty vodného hospodárstva/odpadových vôd) [8888] | 9000000 | 0 | 0 | 0 | Projekt 2.6 – Odvetvový program udržateľného hospodárskeho rozvoja | 6000000 | 6971860 | 3913291 | 56 % | Projekt 2.7 – Podpora rozvoja súkromného sektoru v komunite cyperských Turkov | 8100000 | 3198200 | 3160000 | 99 % | Medzisúčet | 84650000 | 64872425 | 49408246 | 76 % | Cieľ 3: Podpora uzmierenia, opatrenia na budovanie dôvery a podpora občianskej spoločnosti Projekt 3.1 – Uzmierenie, opatrenia na budovanie dôvery a podpora občianskej spoločnosti | 14000000 | 13404835 | 11115091 | 83 % | Projekt 3.2 – Program pomoci odmínovania | 6500000 | 6495894 | 6495894 | 100 % | Projekt 3.3 – Podpora rozvoja nových trendov vo vyučovaní dejín s cieľom uzmierenia a stability Cypru – zrušený v roku 2008 (finančné prostriedky na tento projekt boli presunuté na projekty občianskej spoločnosti) | 1000000 | 0 | 0 | 0 | Podpora pre pamiatky kultúrneho dedičstva s veľkým významom pre komunity na Cypre | 2000000 | 0 | 0 | 0 | Medzisúčet | 23500000 | 19900729 | 17610985 | 88 % | | Cieľ 4: Približovanie komunity cyperských Turkov k Európskej únii Projekt 4.1 – Štipendijný program Spoločenstva | 8000000 | 6256875 | 5536216 | 88 % | Projekt 4.2 – Podporovanie mládežníckych výmen a iných druhov osobných kontaktov | 3000000 | 1047892 | 904893 | 86 % | Projekt 4.3 – Informácie o politickom a právnom poriadku Európskej únie | 1500000 | 1313100 | 1053100 | 80 % | Medzisúčet | 12500000 | 8617867 | 7494209 | 87 % | | Cieľ 5: Príprava komunity cyperských Turkov na zavedenie a vykonávanie acquis communautaire Projekt 5.1 – Technická pomoc na podporu právnej transpozície, ako aj implementácie acquis prostredníctvom programu TAIEX – časť II (Zložka A – Pomoc prostredníctvom programu TAIEX); (Zložka B – Zabezpečenie zariadenia v malom rozsahu) + časť I | 17150000 | 13699997 | 12911242 | 94 % | Projekt 5.2 – Budovanie kapacít v odvetví životného prostredia | 2460000 | 1140690 | 1117554 | 98 % | Nepridelená technická pomoc a nástroj pre programové rezervy (a nesprávne kódované podľa rozhodnutia 2006/018-150) [7777] | 1740000 | 850203 | 621579 | 73 % | Medzisúčet | 21350000 | 15690890 | 14650375 | 93 % | | Súčet 1 | 271250000 | 244104068 | 165152825 | 68 % | | Celková technická pomoc na implementáciu programu Medzisúčet a (štúdie, expertíza, logistika riadenia kancelárie) | 11400000 | 8436605 | 6776955 | 80 % | Medzisúčet b (náklady na zamestnancov a služobné cesty) Rozhodnutie 2006/018-621, rozhodnutie 2006/018-316, rozhodnutie 2006/018-317 | 9650000 | 6865323 | 6858993 | 100 % | | Súčet 2 | 21050000 | 15301928 | 13635948 | 89 % | | Celkový súčet | 292300000 | 259405996 | 178788773 | 69 % | [9999] Plánované sumy tak, ako sú uvedené v návrhoch financovania, ktoré tvoria prílohu rozhodnutí Komisie. [8888] Projekt sa nemohol realizovať pre problémy dosiahnuť dohodu s Kreditanstalt für Wiederaufbau (KfW) vzhľadom na mimoriadne okolnosti v severnej časti Cypru. [7777] Vo finančných správach pracovnej skupiny sa na toto odkazuje ako na "cieľ 6". Finančné prostriedky sa na základe rozhodnutia Komisie (2009)2928 presunuli z nástroja pre programové rezervy na tieto projekty: výbor pre nezvestné osoby (2 mil. EUR), odmínovanie (1,5 mil. EUR). 1,2 mil. EUR sa presunulo z nepridelenej technickej pomoci na projekt TAIEX. -------------------------------------------------- PRÍLOHA II PREHĽAD KONTROLOVANÝCH ZMLÚV WKS = zmluva na stavebné práce (Works contract) | PMU= útvar projektového riadenia (Project Management Unit) | SUP = zmluva na dodávky (Supplies contract) | UNDP = Rozvojový program OSN (United Nations’ Development Programme) | SER = zmluva na služby (Service contract) | CoE = Rada Európy (Council of Europe) | C.A. = dohoda o príspevku (Contribution agreement) | GRS = grantová schéma (Grant scheme) | Typ zmluvy | Zmluvné obdobie | Názov zmluvy | Zmluvne dohodnutá suma [9999] (EUR) | Vyplatená suma [9999] (EUR) | Projekt 1.1 – Odvetvový program modernizácie služieb v oblasti kvality a riadenia dodávok vody a hygieny PMU/SUP | nov. 2009 – máj 2010 | Dodávka zariadenia na odoberanie vzoriek vody, analýzu a riadenie laboratórnych informácií | 580500 | 580500 | PMU/WKS | feb. 2009 – nov. 2010 | Obnova vodovodnej siete v severnej časti Nikózie | 2640000 | 2375624 | PMU/WKS | dec. 2009 – feb. 2012 | Výstavba zariadenia na odsoľovanie morskej vody | 27517814 | 0 | UNDP/C.A. | jan. 2010 – júl 2013 | Výstavba novej čistiarne odpadových vôd v Mia Milia/Haspolat | 8192242 | 4657046 | | Projekt 1.8 – Rozvoj a reštrukturalizácia infraštruktúry telekomunikácií -/SUP | okt. 2009 – okt. 2012 | Modernizácia siete telekomunikačnej infraštruktúry | 9828453 | 5897072 | -/SER | dec. 2008 – dec. 2011 | Rozvoj a reštrukturalizácia infraštruktúry telekomunikácií | 1598750 | 1098750 | | Projekt 2.1 – Odvetvový program rozvoja vidieka PMU/SER | máj 2008 – júl 2011 | Technická pomoc na podporu politiky rozvoja vidieka | 2868200 | 2265878 | -/SER | sept. 2008 – sept. 2012 | Technická pomoc na podporu implementácie odvetvového programu rozvoja vidieka | 1994080 | 1595264 | PMU/SUP | dec. 2009 – jún 2011 | Dodávka vybavenia veterinárnych laboratórií | 422154 | 422154 | PMU/GRS | nov. 2009 – jan. 2011 | Adataş (výzva v rámci grantovej schémy v oblasti rozvoja vidieka 1, č. 127937) | 15192 | 15192 | | okt. 2009 – okt. 2010 | Andaç (výzva v rámci grantovej schémy v oblasti rozvoja vidieka 1, č. 127937) | 52435 | 52435 | PMU/GRS | dec. 2009 – dec. 2011 | Çatalköy – Boj proti hmyzu | 144098 | 72049 | | dec. 2009 – dec. 2011 | Kultúrny dom v Bü yükkonuk | 158400 | 126720 | | dec. 2009 – dec. 2011 | Kultúrny a umelecký dom v Serdarlι | 85998 | 68798 | | Projekty 2.2 – 2.3 – Modernizácia miestnej a mestskej infraštruktúry UNDP/C.A. | nov. 2006 – sept. 2010 | Modernizácia miestnej a mestskej infraštruktúry | 8249869 | 7424869 | | dec. 2007 – okt. 2011 | Modernizácia miestnej a mestskej infraštruktúry, časť II | 9784225 | 8850803 | | Projekt 3.1 – Uzmierenie, opatrenia na budovanie dôvery a podpora občianskej spoločnosti UNDP/C.A. | mar. 2007 – máj 2009 | Podpora výboru pre nezvestné osoby | 1469566 | 1469566 | CoE/C.A. | aug. 2007 – máj 2011 | Akadémia politických štúdií Rady Európy | 600000 | 351000 | -/SER | feb. 2008 – feb. 2011 | Technická pomoc na podporu vytvárania opatrení na uzmierenie a podporu občianskej spoločnosti v komunite cyperských Turkov: CSST | 1499000 | 1349631 | -/GRS | aug. 2009 – dec. 2010 | Post Research Institute: Vzdelávanie pre mier III (výzva CSA č. 126199) | 89310 | 82437 | máj 2009 – máj 2011 | KYTD: Oslava diverzity a dobrovoľníctva na Cypre (výzva CSA č. 126199) | 166909 | 133528 | máj 2009 – máj 2011 | MRG-KISA: Práva menšín: príspevok k riešeniu cyperského problému (výzva CSA č. 126199) | 197313 | 157851 | Projekt 3.2 – Odmínovanie UNDP/C.A. | jan. 2007 – feb. 2009 | Odmínovanie a likvidácia munície na Cypre IV | 3995894 | 3995894 | jan. 2010 – dec. 2011 | Odmínovanie a likvidácia munície na Cypre V | 2500000 | 2500000 | | Projekt 4.1 – Študijný program Spoločenstva -/GRS | jan. 2007 – apr. 2007 | Výzva na prejavenie záujmu – Štipendijný program Spoločenstva 2007/2008 (výzva 1) | 396160 | 396160 | okt. 2007 – apr. 2008 | Výzva na prejavenie záujmu – Štipendijný program Spoločenstva 2008/2009 (výzva 2) | 1564919 | 1537988 | nov. 2008 – feb. 2009 | Štipendijný program Európskej únie III na akademický rok 2009/2010 Miestna grantová schéma (výzva 3) | 2346580 | 2271597 | dec. 2009 – feb. 2010 | Program štipendií pre komunitu cyperských Turkov na akademický rok 2010/2011 (výzva 4) | 1313440 | 1051796 | feb. 2011 – apr. 2011 | Program štipendií pre komunitu cyperských Turkov na akademický rok 2011/2012 (výzva 5) | - | - | | Projekt 4.3 – Informácie o politickom a právnom poriadku Európskej únie -/SER | feb. 2009 – feb. 2012 | Zriadenie informačného miesta o Európskej únii s voľným prístupom | 1300000 | 1040000 | | Projekt 5.2 – Budovanie kapacít v odvetví životného prostredia -/SUP | jún 2009 – feb. 2011 | Dodávka zariadenia na monitorovanie kvality ovzdušia | 645450 | 645450 | -/SER | jún 2009 – sept. 2010 | Technická pomoc pre činnosti v súvislosti s monitorovaním kvality ovzdušia v severnej časti Cypru | 197983 | 183121 | | Zmluvy s GTZ na podporu EUPSO -/SER | júl 2006 – jún 2008 | Technická pomoc na prevádzkovanie kancelárie na podporu programu v severnej časti Cypru (GTZ.A) | 3476000 | 2836524 | -/SER | jún 2008 – jún 2012 | Zriadenie kancelárie na podporu programu v severnej časti Cypru (GTZ.B) | 1496795 | 1496795 | | Spolu | | | 97387729 | 57474492 | [9999] K 30. septembru 2011, s výnimkou grantových zmlúv: 31. marca 2011. --------------------------------------------------